BG Официален вестник на Европейския съюз C 353/15

Известие за частично възобновяване на антидъмпинговото разследване относно вноса на някои приготвени или консервирани цитрусови плодове (по-специално мандарини и т.н.) с произход от Китайската народна република

2011/C 353/10

С решението си от 17 февруари 2011 г. по дело T-122/09 (наричано по-долу „решението“) Общият съд отмени Регламент (ЕО) № 1355/2008 на Съвета от 18 декември 2008 г. за налагане на окончателно антидъмпингово мито и окончателно събиране на временното мито, наложено върху вноса на някои приготвени или консервирани цитрусови плодове (по-специално мандарини и т. н.) с произход от Китайската народна република (1) (наричан по-долу „оспорваният регламент“), доколкото той се отнася до Zhejiang Xinshiji Foods Co. Ltd и Hubei Xinshiji Foods Co. Ltd (наричани по-долу „жалбоподателите“).

През месец април 2011 г. Комисията подаде жалба (2) за отмяна на решението. Производството по обжалването е все още висящо.

1. Частично възобновяване на антидъмпинговото разследване

С решението си Общият съд уважи исканията на жалбоподателите, в които се съдържат твърдения за нарушаване правото им на защита и за липса на мотиви, и съответно отмени оспорвания регламент. Общият съд постанови по-конкретно, че в процедурата, довела до приемането на оспорвания регламент, правото на защита на жалбоподателите е било нарушено и не им е била предоставена необходимата информация, за да определят дали — предвид структурата на пазара — корекцията по отношение на разходите след осъществяването на вноса, взета предвид при изчисляване на цената на продуктите с произход от Китай, е била подходяща. По отношение за задължението за мотивиране Съдът постанови, че мотивите за дадена мярка трябва да се съдържат в самия текст на мярката и не могат да бъдат изложени в писмени или устни обяснения, дадени впоследствие, когато мярката вече е предмет на производство пред съдилищата на Европейския съюз.

Според съдебната практика (3) в случай на процедура, включваща няколко административни фази, отмяната на една от тях не води до отмяна на цялата процедура. Антидъмпинговата процедура е пример за такава процедура, включваща няколко фази. Вследствие на това отмяната на части от регламента за налагане на окончателни антидъмпингови мерки не води до отмяна на цялата процедура, довела до приемането на въпросния регламент. От друга страна, съгласно член 266 от Договора за функционирането на Европейския съюз институциите на Европейския съюз са длъжни да изпълнят решението на Общия съд от 17 февруари 2011 г. Следователно при изпълнението на решението институциите на Съюза имат възможността да коригират аспектите от оспорвания регламент, които са довели до отмяната му (4). Трябва да се отбележи, че всички други констатации в оспорвания регламент, които не са засегнати от решението, остават валидни.

Поради това Комисията взе решение за частично възобновяване на антидъмпинговото разследване относно вноса на някои приготвени или консервирани цитрусови плодове (по-специално мандарини и т.н.) с произход от Китайската народна република с оглед на изпълнението на горепосоченото решение на Съда по отношение на Zhejiang Xinshiji Foods Co. Ltd и Hubei Xinshiji Foods Co. Ltd.

2. Процедура

Като установи, след консултация с Консултативния комитет, че е обосновано частично възобновяване на антидъмпинговото разследване, с настоящото Комисията възобновява частично антидъмпинговото разследване относно вноса на някои приготвени или консервирани цитрусови плодове (по-специално мандарини и т.н.) с произход от Китайската народна република, започнато съгласно член 5 от Регламент (ЕО) № 1225/2009 от 30 ноември 2009 г. за защита срещу дъмпингов внос от страни, които не са членки на Европейската общност (5) (наричан по-долу основният регламент) с известие, публикувано в Официален вестник на Европейския съюз (6).

Както беше посочено по-горе, Комисията подаде жалба. Жалбата е ограничена до приложното поле на диспозитива на решението, доколкото с него се отменя митото, като от друга страна беше безспорно, че въпросният порок е можел да има само ограничено действие върху нивото на митото, ако изобщо има такова действие. Поради тази причина, тъй като жалбата не е насочена срещу мотивите на решението, Комисията обмисля дали не е целесъобразно вече да вземе предвид някои последици от установените от Общия съд пороци, преди Съдът да се е произнесъл по жалбата. Освен това Комисията ще прецени и дали пороците, установени от Общия съд и описани в предходния параграф, могат да бъдат отстранени преди постановяването на решението на Съда.

Възобновяването е ограничено по обхват до изпълнението на горепосоченото решение на Съда по отношение на Zhejiang Xinshiji Foods Co. Ltd и Hubei Xinshiji Foods Co. Ltd.

С настоящото към всички заинтересовани страни се отправя покана да обявят становищата си, да предоставят информация, както и доказателства в нейна подкрепа. Тази информация и доказателствата в нейна подкрепа трябва да бъдат получени от Комисията в срока, посочен в точка 3, буква а).

Наред с това Комисията може да изслуша заинтересованите страни, при условие че те отправят искане, от което да е видно, че са налице специални основания да бъдат изслушани. Искането трябва да бъде направено в рамките на срока, посочен в точка 3, буква б).

3. Срокове

a) За страните — да заявят своя интерес и да предоставят информация

Ако искат представените от тях сведения да бъдат взети предвид по време на разследването, всички заинтересовани страни трябва да заявят своя интерес, като се свържат с Комисията, да изложат становищата си и да представят информация в срок от 20 дни от датата на публикуване на настоящото известие в Официален вестник на Европейския съюз, освен ако не е посочено друго. Обръща се внимание на факта, че упражняването на повечето процедурни права, установени в основния регламент, зависи от това дали страната е заявила своя интерес в рамките на горепосочения срок.

б) Изслушвания

Всички заинтересовани страни могат също така да поискат да бъдат изслушани от Комисията в рамките на същия 20-дневен срок.

4. Писмени изявления и кореспонденция

Всички изявления и искания, направени от заинтересованите страни, трябва да бъдат в писмен вид (не в електронен формат, освен ако не е посочено друго) и да съдържат наименование, адрес, електронен адрес, номер на телефон и на факс на заинтересованата страна. Всички писмени изявления (включително информацията, която се изисква в настоящото известие) и кореспонденцията, които заинтересованите страни предоставят на поверителна основа, се обозначават с „Limited“ (7) и в съответствие с член 19, параграф 2 от основния регламент се придружават от неповерителна версия, обозначена с „For inspection by interested parties“.

Адрес на Комисията за кореспонденция:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Факс +32 22956505

5. Неоказване на съдействие

В случай че заинтересована страна откаже достъп до необходимата информация или не я предостави в срок, или значително възпрепятства разследването, заключенията, положителни или отрицателни, могат да бъдат направени въз основа на наличните факти в съответствие с член 18 от основния регламент.

Ако се установи, че заинтересована страна е предоставила невярна или подвеждаща информация, тази информация не се взема предвид и в съответствие с член 18 от основния регламент могат да се използват наличните факти. Ако заинтересована страна не оказва съдействие или оказва само частично съдействие и се използват наличните факти, резултатът от разследването за такава страна може да бъде по-малко благоприятен, отколкото ако тя е съдействала.

6. Обработване на личните данни

Следва да се отбележи, че всички лични данни, събрани по време на настоящото разследване, ще бъдат обработвани в съответствие с Регламент (ЕО) № 45/2001 на Европейския парламент (8) и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни.

7. Служител по изслушванията

Следва също да се отбележи, че ако заинтересованите страни смятат, че се натъкват на трудности при упражняването на правото си на защита, те могат да поискат намеса от страна на служителя по изслушванията на Генерална дирекция „Търговия“. Той действа като посредник между заинтересованите страни и службите на Комисията и, когато е необходимо, служи като медиатор във връзка с процедурни въпроси относно защитата на техните интереси в настоящата процедура, по-специално що се отнася до въпроси, свързани с достъпа до досието, поверителността, удължаването на сроковете и обработката на писмено и/или устно изложените становища. За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на Генерална дирекция „Търговия“ (http://ec.europa.eu/trade).

(1) ОВ L 350, 30.12.2008 г., стр. 35.

(2) C-195/11 P.

(3) Решение по дело T-2/95 Industrie des poudres sphériques (IPS)/Съвет, Сборник съдебна практика 1998 г., стр. II-3939.

(4) Решение по дело C-458/98 Industrie des poudres sphériques (IPS)/Съвет, Сборник, съдебна практика 2000 г., стр. I-08147.

(5) ОВ L 343, 22.12.2009 г., стр. 51

(6) ОВ C 246, 20.10.2007 г., стр. 15.

(7) Това означава, че документът е само за вътрешно ползване. Той е защитен в съответствие с член 4 от Регламент (ЕО) № 1049/2001 на Европейския парламент и на Съвета относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Това е поверителен документ съгласно член 19 от основния регламент и член 6 от Споразумението на СТО за прилагането на член VI от Общото споразумение за митата и търговията от 1994 г. (Антидъмпингово споразумение).

(8) ОВ L 8, 12.1.2001 г., стр. 1.